Missugune on kõige parem viis rahvastiku tervise mõõtmiseks?  Tervisepoliitika, riigi arengu ja võimekuse seisukohast on viimastel aastatel oluliseks muutunud summaarsed tervisenäitajad, mille eesmärk on teadvustada kahju, mida haigused ühiskonnale toovad. Viimasel paaril aastakümnel kõige levinum ning ka minu doktoritöös kasutatud  lähenemine põhineb haiguskoormuse ehk tervisekaotuse metoodikal. See tähendab, et kokku arvestatakse enneaegsest suremusest ja elu jooksul vähenenud elukvaliteedist tingitud ajakaotus. Seeläbi näeme rahvastiku tasemel, kui palju eluaastaid on kaduma läinud ning saame aimu sellest, kui palju rohkem oleks inimesed võinud ideaalse tervise korral panustada nii oma eraellu kui ka riigi ja ühiskonna arendamisesse tervikuna. Oleks vale öelda, et see on kõige parem või ainuke viis rahvastiku tervise mõõtmiseks, aga  summaarsed tervisenäitajad annavad lisavaate, mida suremuse ja haigestumuse näitajad eraldi võetuna ei võimalda.